PTTEP บวกต่อ 2% รับน้ำมันดิบทะลุ 102 เหรียญ โบรก “เพิ่มน้ำหนักลงทุน” ชี้กำไร Q2 นิวไฮ
PTTEP พุ่งต่อ 2% ขานรับราคาน้ำมันดิบปรับตัวเพิ่มขึ้นทะลุ 102 เหรียญ ฟากโบรกฯปรับเพิ่มน้ำหนักลงทุน มองกำไรไตรมาส 2/65 ทำจุดสูงสุดใหม่ 1.8 หมื่นล้านบาท เคาะราคาเป้าหมาย 190 บาท
PTTEP พุ่ง 2% รับราคาน้ำมันดิบทะลุ 102 เหรียญ โบรกฯเพิ่มน้ำหนักลงทุน มองกำไร Q2/65 ทำจุดสูงสุดใหม่ 1.8 หมื่นล้านบาท เคาะราคาเป้าหมาย 190 บาท
19 ก.ค. 2565

ผู้สื่อข่าวรายงานว่า วันนี้ (19 ก.ค.65) ราคาหุ้น บริษัท ปตท. สำรวจและผลิตปิโตรเลียม จำกัด (มหาชน) หรือ PTTEP ณ เวลา 10:12 น. อยู่ที่ระดับ 160.50 บาท บวก 2.50 บาท หรือ 1.58% สูงสุดที่ระดับ 161.50 บาท ต่ำสุดที่ระดับ 158.50 บาท ด้วยมูลค่าการซื้อขาย 588.49 ล้านบาท

ด้าน บล.เคทีบีเอสที ระบุในบทวิเคราะห์ แนะนำ “เพิ่มน้ำหนัก” เข้าลงทุนในหุ้น PTTEP คาดจะรายงานกำไรไตรมาส 2/65 ทำสถิติสูงสุดใหม่ที่ 1.8 หมื่นล้านบาท เติบโต 153% เทียบกับปีก่อน และ 72% จากปีก่อน โดยจากปีก่อนสูงขึ้นจากราคาขายเฉลี่ย (ASP) และปริมาณขายที่ดีขึ้น ขณะที่จากไตรมาสก่อนดีขึ้นหลักๆ จากผลขาดทุนจากการกิจกรรมป้องกันความเสี่ยง (hedging loss) ที่ต่ำลง แนะนำซื้ิอเป้าหมาย 190 บาท
ขณะที่สัญญาน้ำมันดิบเวสต์เท็กซัส (WTI) ตลาดนิวยอร์กปิดพุ่งขึ้นทะลุระดับ 102 ดอลลาร์ในวันจันทร์ (18 ก.ค.) โดยได้แรงหนุนจากการอ่อนค่าของสกุลเงินดอลลาร์ รวมทั้งการคาดการณ์ที่ว่าธนาคารกลางสหรัฐ (เฟด) จะไม่ปรับขึ้นอัตราดอกเบี้ยแรงถึง 1% ในการประชุมเดือนนี้
ทั้งนี้ สัญญาน้ำมันดิบ WTI ส่งมอบเดือนส.ค. พุ่งขึ้น 5.01 ดอลลาร์ หรือ 5.1% ปิดที่ 102.60 ดอลลาร์/บาร์เรล ซึ่งเป็นระดับปิดสูงสุดนับตั้งแต่วันที่ 11 ก.ค.
ส่วนสัญญาน้ำมันดิบเบรนท์ (BRENT) ส่งมอบเดือนก.ย. พุ่งขึ้น 5.11 ดอลลาร์ หรือ 5.1% ปิดที่ 106.27 ดอลลาร์/บาร์เรล
ด้านสัญญาน้ำมันดิบได้รับปัจจัยบวกจากการอ่อนค่าของสกุลเงินดอลลาร์ โดยดัชนีดอลลาร์ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน ลดลง 0.64% แตะที่ 107.3660 เมื่อคืนนี้
ทั้งนี้ การอ่อนค่าของดอลลาร์จะช่วยให้สัญญาน้ำมันซึ่งกำหนดราคาเป็นดอลลาร์นั้น มีราคาถูกลงและน่าดึงดูดสำหรับนักลงทุนที่ถือสกุลเงินอื่น
นอกจากนี้ ตลาดยังได้รับแรงหนุนจากการคาดการณ์ที่ว่า เฟดจะไม่ปรับขึ้นอัตราดอกเบี้ยแรงถึง 1% ในการประชุมวันที่ 26-27 ก.ค.นี้ หลังจากเจ้าหน้าที่ระดับสูงของเฟดออกมาสนับสนุนการปรับขึ้นอัตราดอกเบี้ยเพียง 0.75% ในการประชุมวันดังกล่าว